钦定古今图书集成/理学汇编/字学典/第055卷
## 钦定古今图书集成/理学汇编/字学典/第055卷

| 钦定古今图书集成 理学汇编 第五十五卷 |

| |

钦定古今图书集成理学汇编字学典

第五十五卷目录

隶书部纪事

隶书部杂录

隶书部外编

字学典第五十五卷

《西京杂记》：杜陵秋胡者，能通《尚书》，善为古隶字。为翟
公所礼，欲以兄女妻之。或曰：“秋胡已经娶而失礼，妻
遂溺死，不可妻也。”

《书断》：“秦始皇并吞六国，李斯乃奏罢不合秦文者，于
是天下行之。画如铁石，字若飞动，作楷隶之祖，为不
易之法。其铭题锺鼎及作符印，至今用焉。”

《文字志》：“史游，汉元帝时黄门令，作《急就章》，解散隶体，
麤书之。”

《能书录》：“扶风曹喜，后汉人，不知其官。”善篆隶，小异李
斯，见师一时也。

杜陵陈遵，后汉人，不知其官。善篆隶，每书一坐皆惊，
时人谓为“陈惊坐。”

《书断》：“张昶，伯英季弟，为黄门侍郎。尤善章草，书类伯
英，时人谓之亚圣。极工八分，又善隶。”

《法书要录》：“蔡邕字伯喈，陈留圉人。工书绝世，尤得八
分之精微，穷灵尽妙，独步古今。”

蔡邕《石室神授笔势》蔡文姬曰：“臣父造八分时神授
笔法。”〈注〉邕初入嵩山学书，于石室中得素书八角垂
芒，写史籀、李斯用笔势，读诵三年，遂通其理。常居一
室不寐，恍然一客，厥状甚异，授以《九势》。

《书断》：“师宜官，南阳人。灵帝好书，征天下工书于鸿都
门，至数百人，八分称宜官为最。大则一字径丈，小乃
方寸千言，甚矜其能。嗜酒，或时空至酒家，书其壁以
售之。观者云集，酤酒多售，则铲去之。后为袁术将。《钜
鹿耿球碑》术所立，是宜官书。”

《水经注》：魏太祖平荆州，汉吏部尚书安定梁孟皇善
师宜官八分体，求以赎死。太祖善其法，常仰系帐中，
爱翫之，以为胜宜官。

《能书录》：毛弘，梁鹄弟子，今秘书《八分》皆传弘法。又有
“左子邑”，与淳小异，亦有名。

《法书要录》：“扶风马夫人，大司农皇甫规之妻也。有才
学，工隶书。夫人寡，董卓聘之，夫人不屈，卓杀之。”
《古今法书苑》：“刘先主常作三鼎，皆孔明篆隶八分，书
极工妙。”

《太平清话》：张飞有八分书《刁斗铭》，又有《流江县纪功
题名》云：“汉将军飞率精卒万人，大破贼首张郃于八
濛，立马勒铭。”

《书断》：“锺会字士季，元常少子。书有父风，稍备筋骨，兼
美行草，尤工隶书。尝诈为荀勖书，就勖母锺夫人取
宝剑。”

胡昭善隶书茂先与荀勗共整理记籍，立《书》博士，置
弟子教习以锺胡为法。

邯郸淳，颍川人。志行清洁，才学通敏。初为临淄王傅，
累迁给事中。书八体悉工，师于曹喜，尤精古文、大篆、
八分、隶书。自杜林、卫密以来，古文泯绝，由淳复著。
《吴志·张昭传》：“昭少好学，善隶书，孙策命为长史，抚军
中郎将。”

《书断》：“卫恒善古文，得汲冢古文，论楚事者最妙。恒尝
玩之，作势并造散隶书。”

《中兴书目序》：“晋太康二年，汲郡民发古冢得书，言穆
王游幸之事，诏荀勗、和峤等以隶字写之。”六卷，八千
五百一十四字。

《晋书辛谧传》：“谧少有志尚，博学善属文，工草隶书，为
时楷法。永嘉末，没于刘聪。历石勒、季龙之世，并不应
辟命。”

能书人名。荥阳陈畅，晋秘书令史。善八分。晋宫观城
门，皆畅书也。

王洽，晋中书令、领军将军，众书通善，尤能隶、行。从兄
羲之云：“弟书遂不减吾。”

《书断》：“庾翼善草隶书，名亚右军。兄亮常就右军求书，
逸少答云：‘稚恭在彼，岂复假此’。”

《文字志》：李𫷷好学，善草隶，与兄式齐名。躄疾不能行
坐，常仰卧弹琴。𫷷尝为二府辟，号“李公府。”

《晋书王羲之传》：“羲之善隶书，为古今之冠。论者称其
笔势，以为飘若浮云，矫若惊龙。”有七子。次凝之，亦工
草隶。

《王献之传》：献之工草隶，七八岁时学书，羲之密从后
掣其笔不得，叹曰：“此儿后当复有大名。”寻除吴兴太
守，征拜中书令。时议者以为羲之草隶，江左中朝莫
有及者。献之骨力远不及父，而颇有媚趣《王濛传》：濛子修字敬仁，小字荀子，明秀有美称，善隶
书，号曰流奕清举。

《广博物志》：“王羲之于九江作书鼎，高五尺，四面周匝
书，遍刻之，沈于水中，真隶书。”

能书人名太原王濛，晋司徒左长史，能草隶。子修，琅
琊王文学，善隶、行，与羲之善，故殆穷其妙。早亡，未尽
其美。子敬每《省修书》，云：“咄咄逼人。”

陈郡谢安，晋太傅，善隶、行。会稽隐士谢敷，吴兴湖州
人康欣，并攻隶、草。

江夏李式，晋侍中，善写隶草。其弟定子，公府，能名同
式。

《书断》：“张彭祖官至龙骧将军，善隶书。右军每见其缄
牍，辄存而玩之。”

《法书要录》：“康昕官至临沂令，善隶书。王子敬题方山
庭殿数行，昕密改之，子敬后过不疑。”又为谢居士题
画以示子敬，叹其能。

《书断》：“太元中，孝武帝改治宫室及诸庙门，并欲使王
献之隶草书题榜，献之固辞，乃使刘瓌之以八分书
之，后又以韦文休大篆改八分焉。”

《真诰》：“兴宁二年，上真南岳魏夫人降丹阳之句曲山，
以上清诸真经授弟子琅琊王公府舍人杨君，使作
隶书，出以授护军长史许君父子。”

《晋书刘聪载记》：“聪字元明，一名元载，元海第四子也。
幼而聪悟好学，工草隶，善属文。”

《宋书文帝本纪》：“帝讳义隆，武帝第三子也。博涉经史，
善隶书。”

《谢景仁传》：“景仁弟述。述子综，有才艺，善隶书，为太子
中舍人。”

《羊欣传》：“欣美言笑，善容止，汎览经籍，尤长隶书。年十
二时，献之甚知爱之。欣尝夏月著新绢裙昼寝，献之
书裙数幅而去。欣本工书，因此弥善。”

《孔琳之传》：“琳之，彊正有志力，好文义，解音律，能弹棋，
妙善草隶。”

《南史范晔传》：“晔少好学，善为文章，能隶书，晓音律，累
迁左卫将军，太子詹事。及逆谋入狱，上有白团扇甚
佳，送晔，令书，出诗赋美句。晔受旨，援笔而书曰：‘去白
日之炤炤，袭长夜之悠悠’。上循览凄然。”

《张永传》：“永涉猎书史，能为文章，善隶书骑射杂艺，触
类兼善。又有巧思，为文帝所知，纸墨皆自营造。上每
得永表启，辄执玩咨嗟，自叹供御者了不及也。”
《书断》：“丘道护善隶书，便书素。时司马珣之为吴兴，羊
欣弟伦为临安令。欣过吴兴，看弟珣之，乃以道护素
书《洛神赋》示欣，欣咨嗟其工，以为胜己。”

《华阳隐居录》：“陶贞宝善槁隶书，家贫，以写经为业，一
纸直价四十，书体以羊欣、萧思话为法。”

《南齐书高帝本纪》：“帝博涉经史，善属文，工草隶书，奕
棋第二品，虽经纶夷险，不废素业。”

《王僧虔传》：僧虔弱冠弘厚，善隶书。宋文帝见其书素
扇，叹曰：“非唯迹逾子敬，方当器雅过之。”

《刘休传》：“休多艺能，有思理。元嘉世，羊欣爱子敬正隶
法，世共宗之。右军之体微古，不复见贵。休始好此法，
至今此体大行。”

《周颙传》：“颙转太子仆，兼著作，撰起居注，迁中书郎，兼
著作如故。常游侍东宫。少从外氏车骑将军臧质家，
得卫恒散隶书法，学之甚工。文惠太子使颙书元圃
茅斋壁，国子祭酒何引以倒薤书，求就。颙换之，笑而
答曰：‘天下有道，丘不与《易》也’。”

《南史王僧祐传》：“僧祐幼聪悟，雅为从兄俭所重。工草
隶，善鼓琴，不交当世。自天子至于侯伯，未尝与一人
游。”

《谢朓传》：“朓善草隶，长五言诗，好奖人才。会稽孔𫖮粗
有才笔，未为时知。孔珪常令草《让表》以示朓，朓嗟吟
良久，手自折简写之。”

《小名录》：“郁林王昭业，字文尚，文惠太子长子，小字法
身。文惠薨，立为皇太孙。美容止，好隶书。世祖敕皇孙
手书不得妄出，意贵重之，尝呼为法身，坐之重幄，别
抚问。即位不君，以罪废。”

《梁书武帝本纪》：“帝六艺备闲，棋登逸品，草隶尺牍，骑
射弓马，莫不奇妙。”

《萧子云传》：子云善草隶书，自云：善效锺元常、王逸少，
而微变字体。答敕云：“臣昔不能拔赏，随世所贵”，规摹
子敬，多历年所。年二十六，著《晋史》至《二王列传》，欲作
论草隶法，言不尽意，遂不能成。略指论飞白一势而
已。十许年来，始见敕旨论书一卷，商略笔势，洞彻字
体。又以逸少之不及元常，犹子敬之不及逸少。自此
研思，方悟隶式始变。子敬全范元常，逮尔以来，自觉
功进。其书迹雅为高祖所重。尝论子云《书》曰：“笔力劲
骏，心手相应，巧逾杜度，美过崔寔，当与元常，并驱争
先。”其见赏如此。子特亦善草隶，高祖尝谓子云曰：“子
敬之书不及逸少。近见特迹，遂逼于卿。”

《殷钧传》：“钧好学有思理，善隶书，为当时楷法。天监初拜秘书丞，启校定秘阁四部书，更为目录。又受诏料
检西省法书古迹，别为品目。”

《刘慧斐传》：“慧斐博学能属文，起家安成王法曹行参
军，因不仕，居于东林寺。尤明释典，工篆隶，手写佛经
二千馀卷。”

《张孝秀传》：“孝秀隐居东林寺，专精释典，善谈论，工隶
书，凡诸艺能，莫不明习。”

《王志传》：“志善草隶，当时以为楷法。”齐游击将军徐希
秀亦号能书，常谓志为“书圣。”

《南史陶弘景传》：“弘景幼有异操，年四五岁，恒以荻为
笔，画灰中学书。及长，读书万馀卷，善琴棋，工草隶。”
《刘孝绰传》：“孝绰幼聪敏，七岁能属文，兼善草隶。自以
书似父，乃变为别体。”

《王僧孺传》：“僧孺幼聪慧，家贫，尝佣书以养母，写毕讽
诵亦了。工属文，善楷隶。”

《王彬传》：彬好文章，习篆隶，与志齐名。时人为之语曰：
“三真六草，为天下宝。”

《颜协传》：“协博涉群书，工于草隶飞白。时吴人范怀约
能隶书，协学其书，殆过真也。荆楚碑碣，皆协所书，湘
东王出镇荆州，以为记室。”

《书断》：“庾肩吾才华既秀，草隶兼善，累纪专精，遍探名
法。尝作《书品》，亦有佳致。”

《颜氏家训》：梁孝元前在荆州，有丁觇者，洪亭民耳。颇
善属文，殊工草隶。孝元书记，一皆使典之，军府轻贱，
多未之重，耻令子弟以为楷法。时云“丁君十纸，不及
王褒数字。”孝元尝遣典签惠编送文章示萧祭酒，祭
酒问曰：“君王比赐书翰及写诗笔，殊为佳手，姓名为
谁，那得都无声闻？”编以实答，子云叹曰：“此人后生无
比。遂不为世所称，亦是奇事。”于是闻者少复刮目。稍
仕至尚书仪曹郎，末为晋安王侍读，随王东下。及西
台陷没，简牍湮散，丁亦寻卒于扬州。前所轻者，后思
一纸，不可得矣。

《陈书蔡景历传》：“景历少俊爽，善尺牍，工草隶。高祖素
闻其名，以书要之。景历对使答书，笔不停辍。高祖得
书，甚加钦赏。”

《赵知礼传》：“知礼涉猎文史，善隶书，高祖引为记室。为
文赡速，每占授军书，下笔便就，率皆称旨。”

《周文育传》：“文育兄子弘让，善隶书，写蔡邕《劝学》及古
诗以遗文育。”

《萧乾传》：“干容止雅正，性恬简，善隶书，得叔父子云之
法。”

《始兴王伯茂传》：“伯茂，世祖第二子也。时军人于丹徒
盗发晋郄昙墓，大获王羲之书及诸名贤遗迹，事觉，
其书并没县官。世祖以伯茂好古，多以赐之。由是伯
茂大工草隶，甚得右军之法。”

《萧引传》：引拜金部侍郎，善隶书，为当时所重。高宗尝
披奏事，指引署名曰：“此字笔势翩翩，似鸟之欲飞。”引
谢曰：“此乃陛下假其羽毛耳。”又谓引曰：“我每有所忿，
见卿辄意解，何也？”引曰：“此自陛下不迁怒，臣何预此
恩？”

《谢贞传》：“贞幼聪敏，年十三，善《左氏春秋》，工草隶虫篆。”
《续高僧传》：“释洪偃，会稽山阴人，善草隶，见称时俗。纤
过芝叶，媚极银钩。”

《魏书谷浑传》：“浑少任侠使气，晚乃折节受经业，遂览
群籍，被服类儒者。太祖时，以善隶书为内侍左右。”
《刘懋传》：“懋聪敏好学，博综经史，善草隶书，识奇字。”
《裴敬宪传》：“敬宪学博才清，工隶草，解音律，五言之作，
独擅于时。”

《王世弼传》：“世弼善草隶书，好爱典坟。次子由尤善草
隶，又工摹书，为时人所服。”

《洛阳伽蓝记》：“西域乌阳国沙门昙摩罗，聪明利根，学
穷释氏。至中国，即晓隶书，凡所闻见，无不通解。
天竺国沙门菩提流支，解佛义，知名西土，号罗汉。晓
魏言及隶书，翻《十地》《楞伽》及诸经论。流支读昙谟最
大乘义章，弹指赞叹，即为番书写之，传于西域。”
《北齐书张景仁传》：“景仁幼孤，家贫，以学书为业，遂工
草隶，选补”内书生，与魏郡姚元标、颍川韩毅、同郡袁
买奴、荥阳李超等齐名。后主爱之，呼为“博士。”

《赵彦深传》：彦深子仲将，学涉群书，善草隶。虽与弟书，
书字楷正，云：草不可不解，若施之于人，似相轻易，若
与当家中卑幼，又恐其疑所在，宜尔。是以必须隶笔。
《萧退传》：退从兄子慨，深沈有体表，好学，攻草隶书，南
士中称为长者。

《宣和书谱》：“刘珉喜草隶，远追羲之，颇得其法。”
《周书冀儁传》：“儁性沈谨，善隶书，特工摹写。太祖引为
记室，教世宗及宋献公等隶书。”

《赵文深传》：文深少学楷隶，雅有锺、王之则。太祖以隶
书纰缪，命文深与黎季明、沈遐等依《说文》及《字林》刊
定六体，成一万馀言，行于世。

《泉企传》：“企子元礼，少有志气，颇闲草隶，有士君子之
风《王褒传》：“褒博览史传，尤工属文。梁国子祭酒萧子云，
褒之姑夫也，特善草隶。褒少来去其家，遂相模范，名
亚子云。”

《萧㧑传》：“㧑善草隶书，名亚王褒。”

《柳庆传》：“庆子弘，工草隶，博涉群书，辞采雅赡，与杨素
为莫逆交。”

《隋书虞世基传》：“世基博学有高才，兼善草隶。陈灭归
国，贫无产业，每佣书养亲。炀帝即位，顾遇弥隆。”
《房彦谦传》：“彦谦善草隶，人有得其尺牍者，皆宝翫之。”
《阎毗传》：“毗颇好经史，能篆书，工草隶，尤善画，为当时
之妙。高祖受禅，以技艺侍东宫。”

《画墁录》：“唐高祖武德初，铸开通钱，以篆、隶八分体，十
文重一两，为开通元宝。”后人皆不能法。今独隶体钱
行于世，八分与篆体钱皆不复见矣。

《书断》：唐太宗工隶，师虞世南，常患难于戈法。一日书
“戬”字，乃空其落，世南取笔填之，以示魏徵曰：“朕学世
南，似尽其法，卿看之。”公曰：“‘天笔所临，万象不能逃其
形，非臣书所可拟。仰观圣作，惟‘戬’”字“戈’法颇逼真。”上
深叹公为藻识。

《唐书房元龄传》：元龄幼警敏，善属文，书兼草隶。常恐
诸子骄侈，集古今家诫书为屏风，令各取一具，曰：“留
意于此，足以保躬矣。”

《褚遂良传》：遂良博涉文史，尤工隶书，父友欧阳询甚
重之。太宗尝谓侍中魏徵曰：“虞世南死后，无人可以
论书。”征曰：“遂良下笔遒劲，甚得王逸少体。”太宗即日
召令侍书。

《太平清话》：“欧阳询长子名肃，次名通，皆攻草隶书。”
《书小史》：“颜元孙少孤，养于舅殷仲容家，尤善草隶。仲
容以能书为天下所宗，请者笺盈几，辄令代遣，得者
欣然，莫之能辨。”

《墨池编》：“唐高宗雅善真草隶。”

《唐书宋之问传》：“之问父令文，富文辞，且工书，有力绝
人，世谓三绝。之问以文章起，其弟之悌以𫏋勇闻，之
愻精草隶，世谓皆得父一绝。”

《睿宗本纪》：“帝好学，通训诂，工草隶书。”

《王绍宗传》：“绍宗少贫侠，嗜学，工草隶，客居僧房，写书
取庸自给，凡三十年，庸足给一月即止，不取赢。”
《卢藏用传》：“藏用能属文，举进士，不得调，与兄征明偕
隐终南、少室二山。工草、隶、大小篆、八分，士贵其能。”
《张廷珪传》：“廷珪伟姿仪，善八分书，与李邕友善。及邕
踬于仕，屡表荐之，人尚其方介云。”

《文苑英华》：元希声三岁便善草隶书，客有闻而谬之
者，公援毫立就，动有楷则，当时目曰“神童。”

《旧唐书元宗本纪》：“帝性英断多艺，善八分书。”

《演繁露》：“元宗开元中，亲注《孝经》，并制序，八分书之，立
于国学，以层楼覆之。”

《古今法书苑》：唐明皇工八分章草，丰茂英特。初，张说
为丽正殿学士，献诗，明皇自于彩笺上八分书赞。
《唐书吕向传》：“向少隐陆浑山，工草隶，能一笔环写百
字，若萦发然，世号‘连绵书’。”

《旧唐书张廷珪传》：“廷珪少以文学知名，素与李邕亲
善。邕所撰碑碣之文，必请廷珪八分书之。廷珪既善
楷隶，甚为时人所重。”

《司马承祯传》：“承祯善篆隶书，元宗令以三体写老子
经，因刊正文句，定著五千三百八十言为真本，以奏
上之。”

《唐书韦抗传》：“抗所表奉天尉梁昇卿，涉学工书，于八
分尤工，历广州都督，书《东封朝觐碑》，为时绝笔。”
《宣和书谱》：“韩择木，昌黎人也。官至工部尚书、散骑常
侍。工隶，兼作八分字。隶学之妙，唯蔡邕一人而已。择
木乃能追其遗法，风流闲媚，世谓蔡邕中兴焉。”
《徐州志》：“刘昇，开元中为中书舍人，太子右庶子，能文
章，善草隶”书。

《法书要录》：“蔡有邻，济阳人。善八分本拙弱。至天宝之
间，遂至精妙。相卫中多其迹。”

《书史会要》：“张怀瓌有文学，尤善草隶，与兄怀瓘同时
著名。”

《唐书贺知章传》：“知章善草隶，好事者具笔砚从之，意
有所惬，不复拒。然纸才十数字，世传以为宝。”

《王维传》：“维工草隶，善画，名盛于开元、天宝间。”

《嫏嬛记》：杨太真生而有玉环在其左臂，环上有“八分”
“太真”二小字，故小名玉环。

《苏州府志》：“史惟则字天问，工八分、飞白二篆。在唐以
八分名家者四人：韩择木、蔡有邻、李潮与惟则也。历
翰林学士。弟怀则，亦工书。”

《法书要录》：“卫包，京兆人。工八分小篆，通字学，兼象纬
之术。官至尚书郎。”

《颜鲁公集》：道士李含光，广陵江都人。本名弘。神龙初，
以清行度为道士，居茅山。天宝四载，命中官赍玺书
征之，延入禁中，请传道法，辞疾而退。七载赐元靖为
先生之嘉号焉。幼年颇工篆籀，而隶书尤妙。客或赏之曰：“贤于其父。”因投笔不书。

《述书赋》注：“郑迁及弟迈遇，并工八分，天宝中知名梁、
宋。”

《旧唐书徐浩传》：“浩少举明经，工草隶，以文学为张说
所器重。肃宗即位，召拜中书舍人。时天下事殷，诏令
多出于浩。浩属词赡给，又工楷隶，肃宗悦其能，加兼
尚书左丞。元宗传位，诰册皆浩为之参，两宫文翰，宠
遇罕与为比。”

《集古录》：“怡亭在武昌江水中小岛上，武昌人谓其地
为吴王散花滩，裴𬸘造，李阳冰名而篆之。永泰元年，
裴虬铭，李莒八分书，刻于岛石。”

《唐书顺宗本纪》：“帝为人宽仁，喜艺学，善隶书。”

《李翱集》：李则，凉武昭王十三世孙。少好老子、庄周之
言，善草隶画弓矢博奕，皆得其妙。

《宣和书谱》：于僧翰工八分书，与贝冷该俱擅名江左。
贝冷该史亡世系，以八分书名于江左，一时推许
《法书要录》。张彦远能文工字，学隶书外，多喜作“八分
书。彦远既世其家，富有典刑，而落笔不愧作者。尝作
《法书要录》十卷、《历代名画记》十卷，又尝以八分录前
人诗什数章。”

《书小史》：“林杰，闽川人。善草隶，俱自天然，不因师授。”
《宣和书谱》：“释元雅好古，喜学于科斗小篆，各为千文，
以隶书识其侧。其科斗小篆，笔意淳古，而隶书复洒
然不恶。”

《高僧传》：“释𧦬光多作古调诗，长于草隶。闻陆希声谪
宦于豫章，往谒之，授五指拨镫诀。书体遒健，转腕回
笔，非常人所知。昭宗诏对御榻前书，赐紫方袍。”
《书史会要》：“瞿倗，江夏人，能文辞，善古隶。”

《书小史》释洪博学儒释，风姿秀整，能讲唱诗篇，草
隶皆极精妙。时人以其貌义《诗》《书》，谓之“四绝。”

《唐书列女传》：“殷保晦妻封，敖孙也，名绚，字景文，能文
章草隶。保晦历校书郎。黄巢入长安，共匿兰陵里。贼
悦封色，欲取之。封骂曰：‘我公卿子，守正而死，犹生也。
终不辱逆贼手’！遂遇害。”

《柳河东集》：“柳夫人，崔简妻，宗元伯姊。善隶书，为雅琴
以自娱。”

《李远集》廉女贞，善隶书，常为内中学士。

《名画评》：“锺陵清凉寺，有唐元宗八分题名，李萧远草
书。”〈南唐人〉董羽画《海水》为三绝。

《苏魏公集》：释应之，江表名僧。能文章，善楷隶。南唐昇
元、保大间，为内供奉中主、后主，书体与之相类。当时
碑刻多其写者，至今尽存。惟江宁府保宁寺四注《金
刚经》，兼备众体，尤为精笔。

《唐诗纪事》：释贯休工篆隶。初在荆州，成中令问其笔
法，曰：“此事须登坛而授，讵可草草言之？”成怒，递放黔
中入蜀，王建遇之厚。

《益州名画录》：“唐张素卿作十二真人像，太傅安思谦
因蜀王氏诞辰献之，命翰林学士欧阳炯作赞，翰林
待诏黄居宝八分书题之。”

《野人闲话》：“元昭嘏，工部员外郎，仿韩择木八分书。昭
嘏乃杜光庭门人。”

《十国春秋》：石文德博览经史，经目不忘。素不善草隶
诗律，一日得晋帖数纸，及阅殷璠《诗选》，摹仿久之，迥
出俦辈。

《墨池编》：“宋太宗善篆、隶、草、行、飞白，八分。”

《宋史赵普传》：“普卒，上撰神道碑铭，亲八分书赐之。”
《陶谷传》：“谷强记嗜学，博通经史，诸子佛老咸所总览，
多蓄法书名画，善隶书。”

《刘温叟传》：“温叟七岁能属文，善楷隶。建隆中拜御史
中丞。”

《句中正传》：“中正精于字学，古文、篆、隶、行草无不工，尝
以大小篆、八分三体书《孝经》摹石。”

《徐铉传》：“铉好李氏小篆，臻其妙，隶书亦工。”

《日本国传》：雍熙元年，日本国僧奝然与其徒五六人，
浮海而至。奝然善隶书，而不通华言。问其风土，但书
以对云：“国中有五经书及佛经、《白居易集》七十卷，并
得自中国。”

《玉海》：“淳化四年四月丙戌，内出八分书千文，赐宰臣
李昉以下各一卷。”

《珍珠船》：徐铉黜邠州，年七十，手不释卷，常亲隶书写
许慎《说文》一部。

《王氏法书苑》：“李建中善古文、八分，尝得古文《孝经》，研
翫临学，遂尽其势。”

《小畜集释》：“省钦善八分书，太宗召于殿上，书数行，得
赐紫衣。”

《玉海》：“咸平四年，上御龙图阁，召辅臣观太宗草行、飞
白篆籀，八分书。”

《宋史陈尧佐传》：“尧佐及贵，读书不辍，善古隶八分，为
方丈字，笔力端劲，老犹不衰。”

《陈尧叟传》：“尧叟解褐光禄寺丞。大中祥符初，东封以
尧叟善草隶，诏写途中御制歌诗刻石《梁鼎传》：“鼎字凝正，益州华阳人，判西京留司御史台。
伟姿貌，磊落尚气，有介节，居家峻厉，名称甚茂。好学，
工篆、籀、八分。”

《绍兴府志》：“赵宗万，山阴人。筑室于照水坊，畜一鹤，号
丹砂，引以为侣，足迹不及高门。祥符中，诏举遗逸，郡
守荐之，寻被召，乃曰：‘吾老矣，不足以任事’。因献《跛鳖
传》以自见，且请托于道家者流。朝廷不夺其志，即其
家赐以羽服。善八分草隶书。”

《王氏谈录》：公素不习隶书，初但作八分。皇祐中，受诏
书《献穆公主碑》，李氏求以古隶写，于是始作隶书。既
出，人竞爱。宋丞相曰：“近世人家桓楹之刻，所未及也。”
君谟亦云：“君之隶字，乃得汉世旧法，仆之所作，但唐
隶耳。”

公言“用笔须圆劲，结体须作力正，然后以奇古为工。”
皇祐中，受诏与君谟分写迩英阁二图，公书《无逸篇》，
君谟真字书《孝经》，既成，上作飞白二轴答之。后又受
诏分写集禧观诸殿榜，公书“奉福”、虚福殿二榜，君谟
书“神藻殿”二榜。

公所书石隶字：则“《献穆大长公主碑》《曹襄悼碑》《范文
正碑》《晏元献碑》《伊先生隔山庵记》、正字，则《张少监墓
志》”、“《濠州四望亭诗》《庄生台诗》《宋宣献诗》书额、濠州四
望亭”、“南京御史台、读易堂、襄州岘山亭、临芳亭、华严
寺、羊太傅庙、西京教忠积庆寺、东都李氏闲燕堂、来
惊堂、连亭、箖箊亭、刘氏芸华堂。”

《宋史聂冠卿传》：冠卿弟世卿，监延丰仓，掘地得古砖，
有隶书，字半漫灭。其可辨者云：“公先世饵霞栖云，高
尚不仕，累石于江滨。”又云：“昭王大丞相聂。”又云：“水龙
夜号，夕鸡骇飞。”其年九月十二日卒，年五十有五。冠
卿始见而恶之。至是校所卒岁月及其享年，无少异
者。

《宗室传》：赵克继，秦王廷美之曾孙。善楷书，尤工篆隶。
宗正荐之，仁宗亲临试，及令临蔡邕古文法，写《论语》
《诗》《书》，复诏与朝士分隶石经。帝曰：“李阳冰唐室之秀，
今克继朕之阳冰也。”尝进所集《广韵》《字源》，帝称善，藏
之秘阁。

《书史会要》：“李公炤善章草、飞白散隶。”

《画墁录》：“嘉祐末，得石经二段于洛阳城，乃蔡邕隶书
《论语》，又无甚异，唯求之欤，抑与之欤。”

《书史会要》：“于琮善隶，学魏《受禅表》深得其行笔意。”
《益部谈资》：“百花潭口旧有任氏一碑，乃宋熙宁间吴
中复八分书。”

《鸡肋集》：陈知和善楷隶，喜为诗，作“燕誉堂”于第之西
北隅，从宾客饮酒谈笑其间。

《毘陵志》：“张举工书，精草隶之体，皆造古人妙处。以大
臣荐，起为颍川教官，三辞不就。”

《尚友录》：“关景仁性多能锺律历数，草隶图画，无所不
学。”

《闲居录》：“喻陟持节数部，政绩蔼著，雅善散隶，尤妙长
笛。每行按至山水佳处，马上临风，快作数弄。”

《老学庵笔记》：“翟耆年字伯寿，父公巽参政之子也。能
清言，工篆及八分。”

《金华先民传》范端臣文词典雅，尤工于诗，篆楷草隶
亦造其妙，学者称为“蒙斋先生。”

《书史会要》：“何籀，信安人，以隶书知名。”

徐易，海州人。能篆隶，为御书院艺学。

《台州府志》：“虞似良，诗词清婉，得唐人旨趣。尤工隶书，
无一食顷去笔札。至卧寝犹运指作势，衾裯当指处
皆裂。有篆隶韵书行于世。”

《八闽通志》：“吕胜己字季克，邵武人。与张栻、朱熹讲学，
工隶书，得汉法。”

黄铢，少师事刘子翚，与朱熹为同门友。为文略相上
下，隶法甚古，得魏、晋以前笔意。

“林宗道以材器自负，善隶书，晚年用笔益苍劲。”
《太平广记》：“林杰字智周，幼而聪明秀异，言发成文，音
调清举。又精于琴棋及草隶书，俱自天然，不假师受。
至年十七，方结束琴书，将决西迈。无何七月中，一旦
天气澄爽，书堂前忽有双鹤盘空而下，杰欣然舍笔
跃下，庭前抱得一只，其父惊讶，恐非嘉兆，令促放还。
及夕”，杰偶得疾，数日而终。

《画墁录》：《吴岳碑》自首至座七段，明皇八分书，为黄巢
所焚，摧剥仅可辨，当时日书三字。发三驿刻工亦然。
徐常侍谪三山，过庙下，徘徊旬日，察碑之兴功不可
得，一田父进曰：“当时积土而立。”唯而去。

《赤城集》：“林师点自号竹村居士，性嗜书传，近购远求，
藏数千卷。至遇古帖秘文断刻坠简，积之亦千馀卷。
篆隶尤留心，以张谦中、虞仲房为法。”

《书史会要》：“李肩吾，魏文靖公门人。能书。取隶楷之合
于六书者，作《字通》行于世。”

赵必睾善隶楷，作《续书谱辨妄》，以规姜夔之失。
《容斋续笔》：“徽州素无火灾，绍熙元年，添差通判卢瑢
悉以所作隶字，换郡下扁榜，自谯楼仪门凡亭榭台观之类，一切趋新。郡人以为字多燥笔，私切忧之。次
年，火起于郡库，经一日两夕乃止，官舍民庐一空。”
《金史王竞传》：“竞博学能文，善草隶书，工大字。两都宫
殿榜题”，皆竞所书，士林推为第一云。

《书史会要》：“道士谭处端，大定间从全真、开化真人游，
善草隶书。”

《元史商挺传》：“挺与元好问、杨奂游，有诗千馀篇，尤善
隶书。”

小云《石海涯传》：海涯父名贯只哥，遂以“贯”为氏，复以
“酸斋”自号。仁宗在东宫，选为说书秀才。践阼，拜翰林
侍读学士，辞还江南。晚年为文日邃，诗亦冲澹，草隶
等书稍取古人之所长，变化自成一家。所至，士大夫
从之，若云得其片言尺牍，如获拱璧。

《余阙传》：“阙为文有气魄，诗体尚江左，篆隶亦古雅可
传。”

《金陵琐事》：佘村玉皇观壁间“松庵”二隶字，是大德间
状元王龙泽所书，颇极奇伟。

《浦阳人物续记》：“张恕素与吴莱、柳贯友善，书体庄劲，
得八分之正。”

《常熟县志》：“‘缪贞善篆、隶、真行书，好古博识，隐居不仕。
善八分小篆，追踪张有正，书尤高古。致道观虞山福
地’四篆字，《李烈士碑》，隶书，其迹也。”

《书史会要》：“张体，江阴人。隶书时作鹯掣体，盖学李重
光金错刀法。”

《列朝诗集小传》：“舒𬱖为诗苍古，不贵纎巧，习字尤喜
朴拙，识者曰：‘宗汉隶，非八法也’。”名其斋曰“贞素”，学者
称曰“贞素先生。”

《续弘简录》：“杨元正善行草书，其隶法师蔡邕，为时所
重。”

《书画史》：“孔叔平，未详何许人，尝为史官，能古隶。
道士萧善斋，至正间人，工隶书，有书《道德经》传世。
赵衷，字原初，吴江人。世业医，能篆隶，号东吴野人。
朱宜民，不知何许人，工隶书。”

《华亭县志》：“顾禄，能诗，善书，行楷学苏文忠公，而尤工
于分隶。洪武中为太常典簿。”

《东里集》：曾鼎有孝行，人称曰“曾孝子。”元末为濂溪书
院学正。洪武三年，以明经举，引疾辞。博学强记，工诗，
善八分书，范金为小印章，浑然古意。

《太平府志》：“李汶博学多才，善汉隶。国初，召为史馆编
修，与修《元史》。晚年归隐乡里，扁其所居曰‘兼山艮所，
号石泉翁。尝集蔡邕书成四言古诗，以训其子宁。门
人张中谓其结体遒劲，笔势飞动，若长枪大剑交驰，
其壮且武也。若商彝周鼎之铭，其文甚古也’。”

《列朝诗集小传》：“释宗泐寓意词章，尤精隶古。虞文靖、
黄文献、张潞公皆推重为方外交。洪武初，诏举高行
沙门”，师居其首。

《东里集》：“沈度少力学，善篆、隶、真、行八分书，成祖擢为
翰林典籍。凡玉册金简，用之宗庙，朝廷藏秘府，施四
裔，刻之贞石，传于后世。一切大制作，必命度书。度书
婉丽飘逸，雍容矩度，八分尤为高古，浑然汉意。”
《书史会要》：“陈廉学书二十年，篆、籀、草、隶皆尝究意，而
草、隶尤为时重。林鸿、高廷礼诸名士皆有诗美之。”
《宁波府志》：“王毓工隶书，自号香雪坡老人。”

《列卿记》：“程南云以能书征授中书舍人。精篆隶，为时
所尚。”

《延平府志》：“张端，将乐人。少负才名。景泰间，以荐授铸
印局使，直南薰殿。善楷草书，尤工篆隶。丘琼山尝作
《考隶辨》以遗之。”

《常熟县志》：“钱煜能书，真隶大字，善吟咏，常辟南皋别
业，有山水花竹之胜，日与骚人觞咏自娱。”

《见闻录》：“白岩乔公通篆隶，有二李风。晚精鉴赏，名书
古帖，一见知也。”

《吴中往哲像赞文》，“彭待诏征明子也。少承家学，善真
行草书，尤工草隶，咄咄逼其父。”

《宁波府志》：“徐兰为郡诸生，累举不第，遂潜心书法，尤
精六书，考究点画，正其讹谬，作古文奇字，得边鲁生
笔法。八分初法蔡邕、《淳于长碑》，不失矩度，而晚年参
以己意。时人谓其书与程南云并驰，远近求者无虚
日。”

《金陵琐事》：“盛仲交隶字更优，有《元牍记》一册，品题古
今名帖。”

《詹氏小辨》：“吴锦受笔法于许元复，书各体俱能分书
入妙，几逼文待诏，号六松山人。”

《芝园集》：“张惟正号野云，鄞人。隐于耕稼。工汉隶、羲、献
行草书法，为诗潇洒出群。”

《虚舟草》，章国舜，新昌人。书法喜颜、苏，工汉隶，独不好
为草书。

《列朝诗集小传》：“郭天中不事生业，专精篆隶之学，穷
厓断碑，搜访模拓，寝食都废。晚年隶书益进，师法秦、
汉，最为逼古。”

宋玨，莆田人，善八分书，规橅《夏承碑》，苍老雄健，骨法斩然。

《书史会要》：“李开芳好以篆、隶、八分作署书，自谓得斯、
邈遗意。”

朱完，南海诸生。隶书严整，清劲，独步一时。

《广东通志》：“梁思年，顺德人。博古工诗翰，得其隶书者
竞珍之。”

《珊瑚网》：“沈弘嘉字叔雅，嘉兴人。工篆隶八分。董氏《戏
鸿堂帖》，其手摹勒石也。”

弇州山人槁王樗全，太仓人。书法健利有致，晚得锺
太傅《受禅碑》，习之至忘寝食。

《高邮州志》：“黄谏博学高才，工于诗文，尤善篆隶，著述
极富，所撰有《书经集解》、大小篆隶等书行于世。”
《江宁县志》：“胡彭举八分书师魏之《受禅碑》，简劲方正，
中雅气逼人，如陶贞白坐听松楼上，语语烟霞，无一
点尘气。”

《苏州府志》：“顾苓，吴县人。工诗文及行楷八分书，尤工
篆籀之学，所刻印章，以赵子昂吾丘子行为不足法，
必追摹秦汉人，得其神理。晚岁隐居虎丘之塔景园，
求诗文篆刻者踵至，非其人不轻予也。”

《常熟县志》：“陈仪字羽伯，举止有仪，检通篆隶，能鉴古
器物。”

伍柳，字柳门，仿古篆刻八分书，得唐史惟则笔意。

《伽蓝记》：“报德寺御道东，有汉国子学堂，堂前有三种
字石经二十五碑，表里刻之，写《春秋》《尚书》二部，作篆
科斗隶三种字，汉右中郎蔡邕笔之遗迹也。犹有十
八碑，馀皆残毁。复有石碑四十八枚，亦表里隶书，写
《周易》《尚书》《公羊》《礼记》四。”

《茅亭客话》：伪蜀广政末，成都人唐季明父失其名，因
破一木，中有紫纹，隶书“太平”两字，时欲进蜀主，以为
嘉瑞。一有识者解云：“不应此时，须至破了方见太平
尔。”果自圣朝吊伐之后，频颁旷荡之恩，宽宥伤残之
俗，后仍改“太平兴国”之号，即知识者之言有证矣。
《笔记》：唐明皇始以隶楷易《尚书》古文，今儒者不识古
文，自《唐开元》始。

《佩觿》“卫梦”之字，是谓隶省；“前”“甯”之字，是谓隶加；“词朗”
之字，是谓隶行；“寒”“无”之字，是谓隶变。

六一《居士集》：古之始有文字也，务乎记事，而因物取
类为其象。故《周礼》六艺，有六书之学，其点画曲直，皆
有其说。杨子曰：“断木为棋，梡革为鞠，亦皆有法焉，而
况书乎？”今虽隶字已变于古，而变古为隶者，非圣人
不足师法，然其点画曲直，犹有准如母毋彳。之相
近，《易》之则“乱”而不可读矣。

《王氏谈录》：二苏皆工草隶，而舜钦先得名。人或咨二
人优劣，公曰：“才翁笔势劲媚，疑生长也。”

《闻见后录》：“退之《石鼓诗》体，子美《八分歌》也。”

《懒真子》：仆仕于关中，尝见一方寸古印，印文云“关外
侯印。”其字作古隶气象，颇类受禅碑。仆意必汉末时
物也。然疑只闻有关内侯，不闻有关外侯。后于《魏志》
见之，建安二十三年，始置名位侯十二级，以赏军功，
关外侯乃其一也。〈注云今人虚封盖始于此〉

孔安国《尚书序》言：“为隶古定，更以竹简写之。”隶谓隶
书，“古”谓科斗，盖前一简作“科斗”，后一简作隶书，释之
以便读诵。近有善隶书者，辄自谓所书为隶古，可笑
也。

《书苑》：郭忠恕以为“小篆散而八分生，八分破而隶书
出。隶书悖而行书作，行书狂而草书圣。”以此知隶书
乃今真书。赵诚明谓误以八分为隶，自欧阳公始。
《海岳名言》书至隶兴，大篆古法大坏矣。篆籀各随字
形大小，故知百物之状，活动圆备，各各自足。隶乃始
有展促之势，而三代法亡矣。

《西溪丛语》：“东魏《大觉寺碑》阴，题银青光禄大夫臣韩
毅隶书”，盖今楷字也。庾肩吾曰：“隶书，今之正书也。”张
怀瓘《六体书论》亦云：“隶书程邈造，字皆真正，亦曰真
书。”自唐以前，皆谓楷字为隶，欧公《集古录》误以八分
为隶书也。

马居易《汉隶分韵》，“自篆捷于汉而为隶，隶变于魏，八
分于晋，宋、隋之间，以分视隶，犹康瓠之与周鼎也。而
唐人笃好之，汉法益亡。”

《补笔谈》：“今世俗谓之隶书者，只是古人之八分书。谓
初从篆文变隶，尚有二分篆法，故谓之八分书。后乃
全变为隶书，即今之正书、章草、行书、草书皆是也。后
之人乃误为古八分书为隶书，以今时书为正书。殊
不知所谓正书者，隶书之正者耳。其馀行书草书皆
隶书也。”杜甫李潮《八分小篆歌》云：“陈仓石鼓文已讹”，
太古大篆生八分，苦县光和尚骨立，书贵瘦硬方通神。《苦县老子朱龟碑》，光书评云：“汉魏牌榜碑文、《和华
山碑》，皆今所谓隶书也。杜甫诗亦只谓之八分。”又《书
评》云：“汉、魏牌榜碑文，非篆即八分，未尝用隶书。知汉
魏碑文皆八分，非篆书也。”

《贵耳集》：嵩山极峻，法堂壁上有一诗曰：“一团茅草乱
蓬蓬，蓦地烧天蓦地红。争似满炉煨榾柮，慢腾腾地
煖烘烘。”字画老草，旁有四字勿毁此诗。此司马公书，
柱间大隶书：“旦光颐来。”旦，公兄颐，程正叔也。题门壁
曰：“登山有道，徐行则不困，措足于实地则不危。”皆公
八分书。

《春渚纪闻》：薳于扬州得东坡先生画一乐工，复作乐
语云：“桃园未必无杏，银矿终须有铅。荇带岂能栏浪，
藕花却解留莲。”其后文作汉隶书，子瞻禹切同观，真
三绝也。

《林下清录》：袁伯长父言：尝闻善书者云：“大篆不得入
小篆，隶书最忌入八分。”

《玉海》：自唐以前，皆谓楷字为隶，至欧阳《集古录》误以
八分为隶书，自是凡汉石刻皆目为“汉隶。”东魏《大觉
寺碑》题曰“隶书”，盖今楷字也。

《研北杂志》：“范文穆云：‘汉家作隶，虽不为工拙，然皆有
笔势腕力，其法严于后世真、行之书，精采意度，粲然
可以想见笔墨畦径也’。”

《画史》：小八分，带笔如行草，奇甚，今无此体。

《震泽长语》：《宣和书谱》曰：“为八分之说者多矣。”然秦汉
以来，石刻特存篆、隶、行、草，所谓八分者何有？至唐始
有八分书，其典刑盖类隶而变方广，作波势，岂在唐
始有之耶？古今名称稍异，今之正书，乃古所谓隶书，
今之隶书，乃古所谓八分。至唐又于隶书中别为八
分以别之。然则唐之所谓八分，非古所谓八分也。
《笔元要旨》。字有隶变。古者如省凿为又以：代凿
皆是，他如陋作。匣作。“匹”作。匝作。亦从此类。
《丹铅总录水经注》载晋世河决胡公石椁上有八分
书，考其时，盖周也，知八分不始于秦矣。又考《庄子》云：
“丁子有尾。”李颐注云：“谓右行曲波为尾。”今丁子二字，
虽左行皆有曲波，亦是尾也。审如李说，八分不始于
秦，又一证也。

《墨池琐录》：“篆尚婉而通，隶欲精而密。”

《书诀》：“隶有系石波，最为难作。”

石墨镌华，梦英正书第一，篆次之，分隶又次之。
《太平清话》：“华亭有八分碑，汉张昶书陕中华亭也。
危太仆作《隶书歌》一篇，赠四明汪大雅，备括诸碑之
所自，且历疏之，亹亹千馀言不休。”

《述异记》：“昔有王次仲，年少入学，而家远，常先到，其师
怪之，谓其不归，使人候之，又实归在其家，同学者常
见仲捉一小木，长三尺馀，至则著屋间，欲共取之，辄
寻不见。及年弱冠，变仓颉旧书，今为隶书。秦始皇遣
使征之，不至，始皇怒，槛车囚之赴国，路次化为大鸟，
出车飞去。”

《广博物志》：“王次仲者，当周末战国之时，合从连衡之
际，隐居范阳大夏、小夏之山，以为仓颉篆文，功多而
用寡，初变篆籀之体，始为隶书。秦始皇既定天下，以
其功利于人，三诏之使，入秦不至，复命使谓之曰：‘吾
削平六合，一统天下，孰敢不宾者。次仲一书生而违
天子之命，以槛车载之，不尔，当杀之，以正风俗’。”诏使
至山致命，载槛车中。次仲忽化一大鸟，翻然出车，使
者惊拜曰：“无复命，必见诛，唯神人悯之。”鸟徘徊空中，
拔堕三翮，使者得之以进。始皇素好神仙之道，闻其
变化，甚悔恨，因名其地为落翮山，乡里祀之不绝。
《琅嬛记》：大历中，有人独行到凤皇台，望见一男子与
一妇人相和而歌，声彻云际。歌罢，其人“迫而视之，惟
竹书一束在地。取视，简策几毁，文不可辨。惟首隶书，
地出梓桐。伪失厥众，邪去立言。灌平获诵，于古有文。
乍得斯人，慈心勿用。笔冠日轮”，三十二字。